CELEX: 62009CA0396
Language: fi
Date: 2011-10-20 00:00:00
Title: Asia C-396/09: Unionin tuomioistuimen tuomio (ensimmäinen jaosto) 20.10.2011 (Tribunale ordinario di Barin (Italia) esittämä ennakkoratkaisupyyntö) — Interedil Srl, selvitystilassa v. Fallimento Interedil Srl ja Intesa Gestione Crediti Spa (Ennakkoratkaisupyyntö — Alemman asteen tuomioistuimen toimivalta esittää ennakkoratkaisukysymys unionin tuomioistuimelle — Asetus (EY) N:o 1346/2000 — Maksukyvyttömyysmenettelyt — Kansainvälinen toimivalta — Velallisen pääintressien keskus — Sääntömääräisen kotipaikan siirtäminen toiseen jäsenvaltioon — Toimipaikan käsite)

10.12.2011   
            
            
               FI
            
            
               Euroopan unionin virallinen lehti
            
            
               C 362/3
            
         Unionin tuomioistuimen tuomio (ensimmäinen jaosto) 20.10.2011 (Tribunale ordinario di Barin (Italia) esittämä ennakkoratkaisupyyntö) — Interedil Srl, selvitystilassa v. Fallimento Interedil Srl ja Intesa Gestione Crediti Spa
   (Asia C-396/09) (1)
   
   (Ennakkoratkaisupyyntö - Alemman asteen tuomioistuimen toimivalta esittää ennakkoratkaisukysymys unionin tuomioistuimelle - Asetus (EY) N:o 1346/2000 - Maksukyvyttömyysmenettelyt - Kansainvälinen toimivalta - Velallisen pääintressien keskus - Sääntömääräisen kotipaikan siirtäminen toiseen jäsenvaltioon - Toimipaikan käsite)
   2011/C 362/04
   Oikeudenkäyntikieli: italia
   
      Ennakkoratkaisua pyytänyt tuomioistuin
   
   Tribunale ordinario di Bari
   
      Pääasian asianosaiset
   
   
      Kantaja: Interedil Srl, selvitystilassa
   
      Vastaajat: Fallimento Interedil Srl ja Intesa Gestione Crediti Spa
   
      Oikeudenkäynnin kohde
   
   Ennakkoratkaisupyyntö — Tribunale ordinario di Bari — Maksukyvyttömyysmenettelyistä 29.5.2000 annetun neuvoston asetuksen (EY) N:o 1346/2000 3 artiklan tulkinta (EYVL L 160, s. 1) — Velallisen pääintressien keskus — Sääntömääräiseen kotipaikkaan perustuva olettama — Sijoittautuminen toiseen jäsenvaltioon — Kansalliset vai yhteisön käsitteet
   
      Tuomiolauselma
   
   
               1)
            
            
               Unionin oikeuden vastaista on, että kansallista tuomioistuinta sitovat kansallisen menettelysäännön mukaan kansallisen ylemmän tuomioistuimen tekemät arvioinnit, kun on selvää, että kyseisen ylemmän tuomioistuimen tekemät arvioinnit eivät ole unionin oikeuden, sellaisena kuin unionin tuomioistuin on sitä tulkinnut, mukaisia.
            
         
               2)
            
            
               Maksukyvyttömyysmenettelystä 29.5.2000 annetun neuvoston asetuksen (EY) N:o 1346/2000 3 artiklan 1 kohdassa tarkoitettua käsitettä velallisen ”pääintressien keskus” on tulkittava unionin oikeuden mukaisesti.
            
         
               3)
            
            
               Velallisyhtiön pääintressien keskusta määritettäessä asetuksen N:o 1346/2000 3 artiklan 1 kohdan toista virkettä on tulkittava seuraavasti:
               
                           —
                        
                        
                           velallisyhtiön pääintressien keskus on määritettävä asettamalla etusijalle kyseisen yhtiön keskushallinnon sijaintipaikka, sellaisena kuin se voidaan todeta objektiivisten ja kolmansien osapuolten tiedettävissä olevien seikkojen perusteella. Jos yhtiön johto- ja valvontaelimet sijaitsevat sen sääntömääräisessä kotipaikassa ja jos yhtiön hallintoa koskevat päätökset tehdään kolmansien osapuolten tiedettävissä olevalla tavalla tuossa paikassa, kyseisessä säännöksessä säädettyä olettamaa ei voida kumota. Jos yhtiön keskushallinto ei sijaitse sen sääntömääräisessä kotipaikassa, se olosuhde, että yhtiöllä on varallisuutta ja sen taloudelliseen hyödyntämiseen liittyviä sopimuksia muussa kuin siinä jäsenvaltiossa, jossa sillä on sääntömääräinen kotipaikka, riittää kumoamaan kyseisen olettaman vain edellyttäen, että kaikkien merkityksellisten seikkojen kokonaisarvioinnin perusteella voidaan todeta, että kyseisen yhtiön johdon ja valvonnan tosiasiallinen keskus sijaitsee ja että sen intressejä hallinnoidaan kyseisessä muussa jäsenvaltiossa kolmansien osapuolten tiedettävissä olevalla tavalla
                        
                     
                           —
                        
                        
                           jos velallisyhtiön sääntömääräinen kotipaikka siirretään ennen maksukyvyttömyysmenettelyn aloittamista koskevan hakemuksen jättämistä, kyseisen yhtiön pääintressien keskuksen oletetaan olevan sen uudessa sääntömääräisessä kotipaikassa.
                        
                     
         
               4)
            
            
               Saman asetuksen 3 artiklan 2 kohdassa tarkoitettua käsitettä ”toimipaikka” on tulkittava siten, että siinä edellytetään taloudellisen toiminnan harjoittamiseksi tarvittavia rakenteita, jotka ilmentävät tiettyä organisaation vähimmäistasoa ja tiettyä pysyvyyttä. Pelkästään erillisten omaisuuserien tai pankkitilien olemassaolo ei lähtökohtaisesti vastaa tätä määritelmää.
            
         
      (1)  EUVL C 312, 19.12.2009.